หุ้นบลูชิพหนุน SET ปิดพุ่ง 14 จุด แวลู่ทะลัก 1.17 แสนลบ. แนะจับตาการเมืองในประเทศ
หุ้นบลูชิพหนุน SET ปิดพุ่ง 14 จุด แวลู่ทะลัก 1.17 แสนลบ. แนะจับตาการเมืองในประเทศ โดยดัชนีปิดตลาดวันนี้ ที่ระดับ 1,415.72 จุด บวก 14.09 จุด หรือ 1.01% มูลค่าการซื้อขาย 1.17 แสนล้านบาท
25 พ.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,415.72 จุด บวก 14.09 จุด หรือ 1.01% มูลค่าการซื้อขาย 1.17 แสนล้านบาท
10 หุ้นดันดัชนีวันนี้

ด้าน นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) เปิดเผยว่า ตลาดหุ้นไทยวันนี้ถือว่าเหวี่ยงตัวแรงในการปรับขึ้น/ลงระหว่างเทรด จากความไม่มั่นใจตลาดเท่าไร ทำให้เผชิญแรงขายทำกำไรออกมาระหว่างทาง ท่ามกลางการติดตามการชุมนุมทางการเมือง ทำให้ตลาดเกิดความผันผวนแต่ยังบวกได้ จากแรงหนุนหุ้นในกลุ่มพลังงาน, กลุ่มปิโตรเคมี ขานรับราคาน้ำมันที่ปรับตัวขึ้น และกลุ่มแบงก์ก็ได้ช่วยหนุนตลาดด้วย จากมุมมองที่ดีขึ้นหลังการประชุมนักวิเคราะห์ของธนาคารแห่งประเทศไทย (ธปท.)
โดยในช่วงเช้าตลาดหุ้นไทยปรับตัวขึ้นตามดาวโจนส์ ที่ตอบรับความคืบหน้าวัคซีนต้านไวรัสโควิด-19 และประธานาธิบดีโดนัลด์ ทรัมป์ เริ่มกระบวนการถ่ายโอนอำนาจให้แก่นายโจ ไบเดน ว่าที่ประธานาธิบดีสหรัฐคนใหม่ ส่วนในช่วงบ่ายเริ่มกลับมาดูปัจจัยในประเทศในเรื่องการชุมนุมทางการเมือง ทำให้ตลาดฯเผชิญแรงขายทำกำไรระหว่างทาง
ส่วนตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนบวก เช่นเดียวกับตลาดในยุโรปที่เทรดบ่ายนี้บวกได้เล็กน้อย ขณะที่ดาวโจนส์ฟิวเจอร์สติดลบ โดยวันนี้ตลาดในกลุ่ม TIP ดูจะอ่อนลง ส่วนหนึ่งอาจเป็นเพราะขึ้นไปแรงก่อนหน้านี้ก็เลยพักตัวบ้าง
สำหรับแนวโน้มการลงทุนในวันพรุ่งนี้ (26 พ.ย.) นายมงคล กล่าวว่า ตลาดฯมีโอกาสที่จะพักตัวหลังขึ้นไปมาก และรอปัจจัยใหม่เข้ามา รวมถึงขึ้นอยู่กับการชุมนุมทางการเมืองในประเทศด้วย
พร้อมให้แนวรับ 1,400 จุด ส่วนแนวต้าน 1,420 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT    มูลค่าการซื้อขาย    8,085.14 ล้านบาท  ปิดที่  41.50 บาท  เพิ่มขึ้น  1.50 บาท
KBANK  มูลค่าการซื้อขาย    6,817.34 ล้านบาท  ปิดที่ 114.50 บาท  เพิ่มขึ้น  9.00 บาท
PTTEP  มูลค่าการซื้อขาย    4,515.44 ล้านบาท  ปิดที่ 101.00 บาท  เพิ่มขึ้น  4.25 บาท
AOT    มูลค่าการซื้อขาย    4,394.21 ล้านบาท  ปิดที่  67.00 บาท  ลดลง   0.25 บาท
SAWAD  มูลค่าการซื้อขาย    2,827.31 ล้านบาท  ปิดที่  57.75 บาท  เพิ่มขึ้น  3.25 บาท
 
ตลาดหุ้นเอเชีย
